《仙居书屋为商懋衡先生作》
明代·徐贯

结庐在幽境，潇洒远蹄轮。谁去蓬莱岛，迥在弱水滨。

开窗泉莹澈，当户山嶙峋。中贮万卷书，奎光烛苍旻。

于焉教诸子，古训良具陈。圣贤宛在目，千载如相亲。

桂林有乔枝，溟海无涸鳞。接武佐明主，非徒席上珍。

作者简介：（?—1502）明浙江淳安人，字元一。天顺元年进士。授兵部主事，官至工部尚书。熟于边务谋划，巡视福建海道，料理苏松水患，绩亦可记。以疾乞致仕，卒谥康懿。有《馀力集》。